
„La căderea serii, ziceți: «Va fi timp frumos, pentru că cerul este roşu», iar 
dimineața: «Astăzi va fi furtună, pentru că cerul este roşu închis». Aşadar, 
aspectul cerului vă pricepeţi să-l apreciaţi, dar semnele timpului nu sunteţi 
în stare?” (Mt 16,2-3). Reproşul lui Isus adresat fariseilor răsună şi astăzi cu 
aceeaşi intensitate în inima oricărui creştin (catolic), invitând pe fiecare să 
ia poziţie în fața provocărilor, a semnelor timpului în care trăim. 

O analiză a realității în care ne aflăm ne pune în fața unei situaţii cel puțin 
paradoxale, evident influențată de schimbările societății moderne: pe de o 
parte, se constată o criză a sensului ultim, o criză a întrebărilor fundamentale, 
pe de altă parte, constatăm neliniştea cu care acestea sunt resimțite de către 
cei care, cu inimă deschisă, sunt în căutarea adevărului, a sensului acestei 
vieți. În contextul nostru, problema este agravată de faptul că un anumit realism 
al vieții l-a lovit pe românul post-decembrist cu atâta violență, încât literal- 
mente nu mai ştie ce să creadă, ce să facă, nu ştie de unde să mai prindă firul 
care să-l poarte prin ceea ce i se pare a fi un labirint. Aşa s-a ajuns la o cul- 
tură şi o religie care nu mai urmăresc decât scopuri strict materiale, închise 
şi suficiente lor însele. Întreaga contradicţie a omului contemporan, a cărui 
dezvoltare dinamică ameninţă tot mai mult ierarhia valorilor stabilite de justa 
raportare a profanului la sacru, rezidă în faptul că evaluarea valorilor tinde 
din ce în ce mai mult să fie raportată la un liber arbitru mai mult sau mai 
puţin arbitrar, ca să zicem aşa, rezultat al unui antropocentrism greşit inter- 
pretat, în funcție de dinamica de moment a societății umane. Dintr-o astfel 
de perspectivă, axa valorică, legătura dintre material şi spiritual, tinde să se 
estompeze din ce în ce mai mult sub presiunea celeilalte axe, materială, dictată 
de necesităţile aparent superioare ale momentului. 

Astăzi nu mai putem vorbi de acel deus otiosus al vremurilor trecute, ci de 
un homo otiosus, nepăsător față de transcendentul care îi umple viața, un dar 
pe care nu îl înțelege sau nu vrea să îl înțeleagă. Homo contemporaneus trăieşte 
astăzi într-o stare de confuzie, aflat sub presiunea transformărilor interioare 
şi exterioare; înțelegerea ideii de sacru pare a fi destul de departe de idealurile 
sale. Omul contemporan tinde să inverseze valorile, să răstoarne axele de refe- 
rință reale ale existenței. Acest proces de inversare a valorilor atinge cu putere 
însuşi nucleul vital al ființei omeneşti, centrul cel mai profund al persoanei 

sale, lipsită în zilele noastre de capacitatea de introspecție, atât de necesară 
regăsirii drumului de urmat. 

Pus să dea seamă despre speranţa sa în contextul interpelărilor contemporane, 
creştinul de astăzi se poate simți întrebat asemeni psalmistului: „Unde este 
Dumnezeul tău?” (Ps 41,3) Întrucât asistăm astăzi la apariția unui profan, la 
concurență, şi nu în dependență de sacru, se simte astăzi mai mult ca oricând 
nevoia spirituală de reînnoire existenţială. Asistăm în timpurile noastre la o 
adevărată explozie a unor aşa-zise credinţe, unele dintre ele de-a dreptul aberante 
în raport cu sistemul real, concret, al valorilor spirituale. Sfârşitul mileniului 
trecut şi începutul celui nou reprezintă în acest plan o înmulţire periculoasă a 
tot soiul de convingeri, de profeţi şi profeţii care mai de care mai ciudate, venind 
să umple nevoia de sacru a unei societăţi desacralizate de fetişurile lumii con- 
temporane. Oare pentru omul modern, sacrul să nu mai poată fi sacru decât 
dacă îşi va căpăta o dimensiune profană, printr-o desacralizare sacralizată? 

Doar în baza revelaţiei Misterului Divin, înțeleasă în toată densitatea sa 
antropologică, este posibil să reflectăm just în vederea unei fecundări substan- 
țiale a persoanei umane, poate singura cale astăzi ce ar putea favoriza întâl- 
nirea personală, obiectivă, a omului cu Dumnezeu, după care tânjeşte şi sufletul 
omului de la începutul mileniului trei. 

Religia este o extraordinară concentrare de elemente care au reprezentat 
dintotdeauna fundamentul dezvoltării naturii umane. La baza sentimentului 
şi a fenomenului religios se află legătura profundă a întregii existențe umane 
cu ceea ce simte şi crede ființa umană că o transcende, iar la nivelul atitu- 
dinii religioase avem de-a face cu o dimensiune supranaturală a realităţii care 
intersectează realitatea naturală. 

Orizontul receptării sacrului prin intermediul experienţelor religioase este 
extrem de vast, mărturie stând numărul mare de religii practicate de oameni 
de-a lungul istoriei, precum şi de divinităţi invocate, toate acestea atestând 
primatul sentimentului religios în cadrul interiorităţii omului. De cele mai 
multe ori, omul se raportează la religie prin prisma unor idealuri sau aspirații 
înalte, pe care le socoteşte de neclintit, cu toate că nu în toate formele de reli- 
giozitate lucrurile stau tocmai aşa. După cum o demonstrează istoria, se pare 
că o religie nu va putea rămâne prea mult timp imobilă, intactă, sub presiunea 
circumstanțelor interioare şi a modificărilor survenite în modul de reflectare 
asupra ființei umane şi a lumii. Religia aparține omului, face parte din el şi, de 
aceea, e supusă şi ea expansiunii, reînnoirii, declinului şi îmbogăţirii interioare. 
În acest sens, nu trebuie să pierdem din vedere că formele de religiozitate ale 
lumii de astăzi au apărut şi s-au dezvoltat din aceeaşi sete de cunoaştere şi de 
recunoaştere a lui Dumnezeu ca adevăr ultim, ca rațiune esenţială şi existenţială 
a fiinţei umane. În pofida unei evidente deplasări a centrului de greutate dintre 
transcendent spre imanent, în cadrul experienţei religioase, sau, poate, toc- 
mai din această cauză, lumea contemporană este în continuare marcată de 

efervescenţă spirituală, numărul ateilor „reali” fiind destul de mic în compa- 
raţie cu cel al persoanelor conştiente, tot „real”, de existența a ceva dincolo 
de realul cotidian, al persoanelor care mai ştiu în ce direcție să caute calea, 
adevărul şi viaţa (cf. In 14,6). 

Marile schimbări petrecute în lume, în special începând cu epoca modernă, 
au început să fie resimțite din plin în societatea noastră o dată cu Revoluţia 
din 1989. Cu excepţia câtorva persoane izolate, majoritatea eram rămaşi în 
spatele acelei Cortine de Fier care ne-a făcut să asistăm pasivi — sau chiar să 
nu avem cunoştinţă — la marile tendinţe religioase aduse de modernitate. Pe 
de o parte, deşi regimul era în conflict declarat şi explicit cu credinţa creştină, 
aceasta, prin modul de a veghea schimbul de idei cu lumea de dincolo de spa- 
tiul Cortinei, inconştient, a conservat spiritul religios al majorității, al oame- 
nilor simpli. Zelul şi interesul păstorilor sufleteşti a salvat credința catolică 
de a cădea în strămoşisme şi a ajutat-o să parcurgă un bun şi firesc drum de 
maturizare şi practică religioasă. Pe de altă parte, anul 1989 ne-a adus în fața 
ochilor un om neliniștit, aflat în căutarea valorilor religioase. 

O dată cu anul 1989, situaţia s-a schimbat. Declararea libertăţii religioase 
a scos la suprafață unele aspecte la care ne gândeam mai puţin înainte: golul 
sufletesc al acelora care se înstrăinaseră de Biserică este dramatic şi ei se 
agaţă de orice — or, „piața” religioasă este astăzi bine aprovizionată. De unde 
până mai ieri cele două confesiuni (ortodoxă şi catolică) erau oarecum singurele 
care ofereau un sens existenţei, astăzi, „dătătorii de sens” mişună: alături de 
religiile orientale există o întreagă galerie de mici pretendenți în acest sens. 
Afirmarea democraţiei şi recunoaşterea libertăţii religioase după 1989 a încu- 
rajat ivirea unor noi denominaţiuni în ansamblul fenomenului religios. În 
România, până în 1990, Biserica Ortodoxă era socotită „Biserică autohtonă”, 
celelalte religii fiind considerate „străine”. Poporul român, prin tradiție, morală, 
etnie, se consideră ortodox; în spiritul toleranței, convieţuiau alături de orto- 
docşi, şi de multe veacuri, catolici, armeni, mozaici, musulmani ş.a.! 

De altfel, la noi, interesul pentru panorama fenomenului religios, ca obiect 
de studiu, este recent. Au fost câteva încercări în perioada interbelică, dar cei 
ce se ocupau nu posedau prea multe date despre acest fenomen, şi era şi firesc, 
deoarece mass-media nu se ocupa de aceasta ca în zilele noastre. Studii şi 
articole după cel de-al Doilea Război Mondial arătau că mişcările religioase 
nu au o istorie, pentru că sunt trecătoare; unele dintre aceste mişcări au con- 
stituit motive de persecuție în regimurile trecute” şi o permanentă concurență 


! Nu discutăm aici validitatea acestei afirmaţii. Recomandăm, pentru aprofundarea acestei 
opinii, C. CUCEANU, Atlasul religiilor şi monumentelor religiose din România, Gnosis, Bucureşti 
1996, 75-79. 

? PI. David aminteşte, în lucrarea sa de referință, Sectologie, despre Decretul 297/1942 al 
Mareşalului I. Antonescu, care a luat poziţie împotriva anumitor manifestări ale unor grupări 
religiose şi a activității lor prozelitiste. 

de racolat adepți. Or, o dată cu intrarea lor în legalitate, prin recunoaşterea 
funcţionării, vorbim de mişcări religioase egale în fața legii, într-un raport de 
egalitate între ele, dar şi cu obligaţia respectării celorlalte şi oprirea prozeli- 
tismului; ele au devenit, astfel, obiect de studiu confesional şi atentă supra- 
veghere din partea Statului. De aceea, după Legea cultelor din 1948, putem 
vorbi de o nouă orientare în regimul cultelor: ele aveau dreptul de a-şi exercita 
cultul, dar şi îndatoriri față de Stat, ca cetățeni egali în drepturi şi responsa- 
bilităţi. 

Restricţiile politice în legătură cu viața religioasă, aplicate până în 1989, 
au făcut aproape imposibilă răspândirea unor noi forme de religiozitate. Din 
1990, în condiţiile liberalizării vieții publice, toate acele grupuri religioase ce 
fuseseră respinse, dar care tot s-au infiltrat, s-au înregistrat legal ca „asociații”. 
Numărul lor a trecut de şase sute, şi este în creştere. Sunt înregistrate ca „aso- 
ciații” toate acele grupări care au fost interzise în perioadele anterioare, noile 
grupări care au pătruns după 1989 (Bahai, Copiii lui Dumnezeu, Mormonii, 
Mişcarea Moon, Meditaţia transcendentală, Mişcarea pentru conştiinţa lui 
Krishna, Zen şi, foarte recent, MISA), mişcările religioase misionare şi organi- 
zaţii ale tuturor cultelor. 

Mişcările religioase — ținând cont de limitele, riscurile şi ambiguităţile pre- 
zente în ele, care le fac suspecte — reclamă din partea noastră o deosebită 
capacitate de discernământ şi curaj în abordarea dificilelor probleme pe care 
le ridică. A fi informaţi despre aceste realități este util pentru a ne putea orienta 
în acest hățiş, adesea fascinant; este util pentru a ne da seama cât suntem de 
pregătiți a răspunde provocărilor pe care ni le fac. Dincolo de doctrina pe care 
o au, unele atacă pe față ortodoxia ca fiind „prea conservatoare” şi „cu o 
ierarhie compromisă”, iar catolicismul, de „servilism” Romei. Informarea 
„ştiinţifică”, şi de o parte şi de alta, considerăm a fi o bună cale pentru optimi- 
zarea relațiilor, sporeşte toleranța şi, de ce nu, oferă posibilitatea colaborării. 

În zilele noastre, când se pare că eternitatea se retrage, aşa cum spunea A. 
Malraux, în acest deşert în care se înmulțesc singurătățile, după cum scria 
P Valery, este de înţeles căutarea rătăcitoare a spiritualului şi căldurii umane 
care îi pune pe mulți în mişcare şi speranța găsirii unui altundeva, a unui grup 
primitor care să asigure punctul de plecare către o asemenea atitudine. 

Naşterea şi proliferarea în timpurile noastre a noilor mişcări religioase are 
loc pe fundalul unei rupturi culturale. Cultura, civilizaţia societăților creştine 
erodate de mentalități şi filozofii anticreştine, apostazia care se poate constata 
în unele pături ale acestei societăți de la credinţa creştină (emblematică este 
astăzi nerecunoaşterea din partea Consiliului Europei a rădăcinilor creştine 
ale Europei), pierderea valorilor spirituale şi a rațiunilor care să dea consis- 
tenţă vieții, au creat un vid existențial uriaş pentru noile generații dezorientate 
şi fără vreun punct de sprijin; noile mişcări religioase vin să umple acest gol. 
În acest context, se explică individualismul religios, nomadismul, trecerea de 

la o religie la alta a noilor generaţii. Credința nu mai este darul lui Dum- 
nezeu, ci rodul unei căutări personale. Fiecare îşi compilează propria religie 
luând din religiile tradiționale ceea ce îi convine pentru ceea ce numeşte el 
„dezvoltare armonioasă a personalităţii”; religia devine un obiect de consum 
printre altele. 

Fenomenul apariției noilor mişcări religioase este o invitație pentru membrii 
Bisericii de a se analiza şi de a-şi recunoaşte responsabilitatea în apariția şi 
proliferarea acestor noi forme de religiozitate. Nu sunt puţini cei care acuză 
Bisericile tradiționale ca fiind vinovate în mare măsură de crearea vidului 
religios şi de actuala proliferare a acestor mişcări religioase în lume; li se 
reproşează că au abandonat misiunea lor esenţială, că l-au pierdut pe Dum- 
nezeu pe cale, implicându-se prea mult în problemele vremelnice ale lumii. 

Nu este în intenţia noastră de a prezenta toate mişcările religioase care sunt 
în România; ne vom opri asupra a două mişcări, pe care le-am considerat inter- 
pelările cele mai urgente în contextul local, din cauza modului în care se infil- 
trează şi câştigă aderenți (Mişcarea New Age) şi prin organizarea bine pusă 
la punct, numărul adepților şi prin misionarismul exagerat (Martorii lui Iehova). 


1. Mişcarea New Age 


Propunându-se ca religia mileniului al treilea, este considerată „cea mai 
mare provocare pentru creştinism”, nu numai fiindcă se propagă cu atâta forță, 
ci, mai ales, fiindcă atacă în special creştinismul, deşi îşi anexează fâşii mari 
din moştenirea creştină, începând cu Biblia. Pe deasupra, New Age se erijează 
într-o religie nouă, planetară, universală, religie care le urmează pe toate cele 
precedente şi le duce la desăvârşire; New Age se pricepe de minune să flateze 
visurile omului modern. Explicit, New Age aspiră să devină religie planetară 
a mileniului al treilea, reunind sub egida ei toate celelalte religii. Într-adevăr, 
în acest curent spiritual coexistă elemente ale diferitelor religii, iar dubla apar- 
tenență este acceptată: ar exista posibilitatea, spun adepții ei, de a fi creştin 
şi, totodată, în legătură cu New Age; recursul la Biblie şi vocabularul creştin 
amăgesc de minune. 

Anul 2000 a sosit; locuim într-o lume neliniştită şi în continuă efervescenţă. 
New Age se oferă ca un răspuns la neliniştea societăţii noastre; şi, într-adevăr, 
găsim aici intuiții spirituale şi umane de valoare, dar, pe lângă acestea, şi grave 
derapări. 

În lumea occidentală se vorbeşte despre o epocă post-New Age în care ne-am 
afla; la noi, momentul '89 a însemnat, efectiv, recrudescența acestei mişcări — de 
aceea, am considerat-o o interpelare urgentă în contextul local, mai mult, în 
ea se intră pe nesimţite, calm, uneori din bună-credință. „Nu ți se cere nicidecum 


3 G. DANNEELS, Cristos sau Vărsătorul?, ARCB, Bucureşti 1992, 25. 

să aderi la o nouă ideologie sau la o nouă religie, dar, prin citirea asiduă a 
unei cărți sau printr-o practică terapeutică, te simți tot mai mult atras de 
o forță de gândire care exercită o adevărată fascinație””. 

Putem să ne întrebăm: dacă este adevărat că vedem atâtea persoane care 
se lasă atinse de ideile New Age, dacă vedem atâtea cărți înmulțindu-se şi 
umplând librăriile, ce roiesc pretutindeni, cum se explică acest fenomen? Cum 
să înțelegem motivațiile celor ce se simt fascinați de acest curent nou, cum 
se intră în mişcare, ce demersuri se întreprind? În sfârşit, ce să credem despre 
toate acestea? 

Originea acestui fenomen, după toate aparențele, este legată de pierderea 
de substanţă religioasă, generată, în lumea occidentală, de laicizarea accentuată 
a societăţii civile, proces inițiat în Secolul Luminilor şi accelerat o dată cu 
revoluţia tehnico-ştiințifică din secolul al XIX-lea. 

Definită uneori ca „mişcare spirituală”, alteori ca „religie postmodernă”, 
New Age reprezintă, mai curând, „un fenomen complex, manifestat, îndeo- 
sebi, la nivelul lumii contemporane occidentale, aflată într-o profundă criză 
de personalitate generată de disoluția tot mai accentuată a vechilor valori şi 
sisteme de referinţă şi înlocuirea lor cu altele noi, orientate, de cele mai multe 
ori, spre imediatul concret marcat de o superficialitate profundă”. 

A încerca să facem ordine în vasta realitate a acestui fenomen nu este deloc 
simplu. Dificultatea de a formula o definiție precisă, depinde, în primul rând, 
de sincretismul radical ce îl comportă, sincretism ce îmbină elemente concep- 
tuale fără nici o legătură între ele, în manieră haotică şi fără nici un criteriu. 

New Age nu este o religie în sensul tradițional al termenului, însă este ceva 
religios; nu poate fi considerat un sistem filozofic, dar este o viziune asupra 
omului şi a lumii; nu este un sistem ştiinţific, deşi face apel la legi ştiinţifice, 
chiar dacă acestea trebuie căutate în stele. New Age este o „nebuloasă care 
conţine ezoterism şi ocultism, gândire mitică şi magică despre tainele vieţii 
şi un dram de creştinism, totul amestecat cu cugetări din astrofizică”*; este 
o realitate extremă, fluidă şi ambiguă. Desigur, nu este o mişcare, o sectă care 
să boteze, o asociaţie la care să se adere sau să se înscrie; nu are o organizare 
ierarhică centralizată, nu se fac adeziuni formale. Este oarecum un ambient, 
o atmosferă, un ansamblu de realităţi care între ele au un anume aer de familie, 
dar care prezintă diferenţe şi contradicții; este un tot de practici aparent etero- 
clite, dar unificate de o viziune umană totală: holismul, în care toate diferențele 
şi diviziunile se adună într-o concepție sincretistă de unitate. 

Din punct de vedere psihologic, New Age poate fi descrisă ca o convingere 
împărtăşită de un număr însemnat de persoane care sunt pe punctul sau care 


t C. CĂRĂBAş-OLARU, Ce să credem despre New Age, ARCB, Bucureşti 2002, 23. 
5 C. 'TăMAş, Crize contemporane: disoluția sacrului, Ars Longa, laşi 2003, 100. 
6 G. DANNEELS, Cristos sau Vărsătorul?, 17. 

au intrat deja într-o epocă nouă ce va fi marcată de schimbări radicale şi 
calitative în toate sectoarele vieţii: de la politică la religie, de la ştiinţă la filo- 
zofie; New Age se distinge printr-un caracter atotcuprinzător. Nu este vorba 
de naşterea unei noi forme religioase, de o nouă revoluţie politică, de noi stiluri 
de viață, de o nouă filozofie, de o nouă artă: este vorba de toate acestea — şi 
mai ales — de toate aceste împreună. 

Din punct de vedere doctrinar, a defini New Age este iarăşi aproape impo- 
sibil. Neavând un crez specific pe care să-l profeseze, nu are nici o adevărată 
şi proprie doctrină. Diferitele elemente doctrinale ce o caracterizează au, ca 
principiu şi fundament, un relativism radical, care este considerat, în interiorul 
mişcării, ca triumful subiectivismului: fiecare are propriul său adevăr, fiecare 
este criteriul absolut pentru a-şi organiza viața, de a creşte spiritual după cum 
îi place. 

În sfârşit, dacă dorim să considerăm New Age ca o posibilă cheie de lectură 
a situaţiei socio-culturale, este suficient să apropiem acest curent de gândire 
de cultura postmodernă; în acest caz, am putea defini New Age ca „produs” 
postmodern, sau, poate mai exact, un produs pentru postmodernitate; produs 
al unei culturi cu profunde schimbări, care şi-a văzut dărâmate toate miturile, 
idealurile, adevărurile şi valorile în care credea. 

A-i aminti aici pe toţi cei pe care New Age şi-i consideră precursori, toți 
„maeştrii” vechi şi noi care au contribuit mai mult sau mai puţin la dezvoltarea 
noii religiozități, este practic imposibil. Printre atâţia, cei mai emblematici 
sunt Gioacchino da Fiore şi Teilhard de Chardin; reprezentativi nu pentru 
că ideile lor ar avea ceva în comun cu cele propuse de New Age, nici măcar 
pentru faptul de a fi influenţat direct sau conştient naşterea mişcării New Age, 
ci pentru faptul că mare parte din noua formă de religiozitate face apel la ideile 
lor pentru a-şi susține propriile teorii. Este necesar să reținem mereu acest 
aspect în evaluarea lor 

După ce am precizat acest fapt, este uşor acum să înțelegem pentru ce G. 
da Fiore este considerat primul mare „mentor” al acestei mişcări. Astfel, dis- 
cursul despre venirea noii ere, atât de drag mişcării New Age, ne aduce în 
memorie conceptele abatelui cistercin. Acesta, bazându-se pe o teologie trinitară 
a istoriei, afirmă că epocii precreştine a Tatălui i-ar fi urmat cea creştină a 
Fiului; acesteia i-ar urma o a treia epocă, cea a Duhului Sfânt. Aceasta din urmă 
va fi caracterizată de o spiritualitate superioară, de o libertate deplină, de 
contemplaţie, fraternitate şi iubire. Ideile lui G. da Fiore le regăsim clar, reinter- 
pretate, în doctrina New Age. 

Un alt precursor — mai aproape de noi şi, tocmai de aceea, mai impor- 
tant — este iezuitul şi paleontologul francez Th. de Chardin’. New Age adoptă 


“Un profil interesant al lui Th. De Chardin şi influenţa sa în dezvoltarea mişcării New Age 
îl găsim în G. ScurwY, Lo spirito dell'Etă Nuova. New Age e cristianesimo, Brescia 1991, 10-15. 

în sprijinul propriilor teze concepţia iezuitului despre evoluţia materiei, de 
la nivelurile simple la niveluri mereu mai complexe şi organizate, trecând de 
la cosmogeneză la biogeneză, până la antropogeneză. În această scară evolu- 
tivă, omul este aşezat pe culme. El se deosebeşte de toate celelalte ființe prin 
faptul că posedă conştiinţa capabilă să reflecteze asupra ei însăşi. 

După Th. de Chardin, principiul care mişcă şi determină este iubirea care 
împinge omul către un punct — numit „punctul Omega” — ce reprezintă maxima 
dezvoltare şi creştere a conştiinţei, unde se realizează unitatea şi comuniunea 
între persoane. Totuşi, în timp ce iezuitul, fiind creştin matur, crede în mod 
ferm în întruparea Fiului lui Dumnezeu şi în acel punct Omega îl recunoaşte 
pe Isus Cristos, Fiul lui Dumnezeu făcut om, New Age se limitează să extra- 
poleze în afara contextului lor şi în manieră arbitrară acele componente care 
se adaptează propriei sensibilităţi, drept concept de creştere, transformare, 
de unitate şi comuniune, excluzându-l total pe Isus Cristos. 

Ca şi în cazul cosmologiei, şi antropologia New Age porneşte prin a combate, 
de data aceasta, concepția antropologică evoluționist-materialistă. În locul 
acesteia, se propune o concepție ce îşi are originea în filozofia hinduistă, potrivit 
căreia omul este, la originea fiinţei sale, de aceeaşi substanță spirituală cu 
universul însuşi. Conştiința umană individuală este ca o picătură dintr-un 
ocean infinit de conştiinţă, care este fundamentul universului. În felul acesta, 
New Age se consideră un fel de reabilitare, ba chiar înălțare a omului din 
condiția de animal superior apărut întâmplător. Se merge chiar mai departe 
cu această reabilitare, contestându-se poziţia creştină a omului păcătos, pu- 
nându-se în prim plan divinitatea omului. 

„Noi suntem Dumnezeu” — acest slogan al actriței Shirley McLaine rezumă 
ceea ce gândeşte New Age despre om. Din doctrina unităţii esenţiale a lumii 
şi din panteism, adepții acestei mişcări deduc faptul că fiecare dintre noi este 
una în esență cu Dumnezeu; astfel, se vorbeşte despre o scânteie divină, denu- 
mită „copilul interior”, pe care fiecare trebuie să-l regăsească pentru a începe 
un drum de transformare personală şi de identificare cu Marele Tot; în tot 
acest proces, „omul se poate ajuta numai singur, numai el însuşi se poate vin- 
deca şi mântui”. În această perspectivă antropologică neognostică, bineînţeles 
că raportul omului cu corporalitatea sa este diferit de cel pe care îl ştim noi. 
Astfel, corpul omului este strâns legat de realitatea spirituală cu referire la 
Absolut: este parte din Marele Tot cosmic. Corpul este considerat ca loc de 
explorare, loc în care omul experimentează unirea sa cu divinul. Pentru a 
ajunge la un astfel de rezultat, omul trebuie să înveţe să fie foarte atent față 
de corpul său, ajutat de tot felul de practici şi terapii care se ocupă de el în 
totalitate şi-i facilitează integrarea în Marele Tot. 


8 B. WURTZ, New Age, Editura de Vest, Timişoara 1994, 190. 


142 DIALOG TEOLOGIC 12 (2003) 


Reîncarnarea este una dintre credințele sine qua non ale mişcării; dar 
nu este vorba de credinţa clasică a Upanishadelor, cu rezolvarea Karmei nega- 
tive şi atingerea perfecțiunii, ci de versiunea occidentală a reîncarnării, preluată 
din teosofie şi antroposofie, care pledează pentru o spirală ascendentă către 
perfecțiune prin reîncarnare. 


New Age şi credința creştină 


Noua Eră, în pofida aparentei toleranţe a abordării sale şi în pofida libertății 
extreme la care pare să-i cheme pe aderenței săi, are totuşi o coerenţă, ce nu 
se desprinde decât treptat din spuma strălucitoare ce o înconjoară, dar care 
nu este mai puţin reală. 

S-ar putea obiecta, desigur, aşa cum fac unii, că New Age vehiculează un 
anumit număr de valori şi că trăsăturile sale pozitive merită o aprobare. Indis- 
cutabil, s-ar putea reliefa multe dintre ele: o căutare a spiritualităţii dincolo 
de materialismele contemporane, sinceritatea în căutarea Absolutului, un simț 
al fraternității universale, mobilizarea generală a forțelor pentru bine, climatul 
de toleranță față de „trăirea” fiecăruia în singularitatea sa etc. Am putea 
adăuga că, pe lângă evidentele complicaţii şi exploatări interesante ale an- 
goasei contemporanilor noştri, numeroşii susținători New Age dau dovadă 
de o reală sinceritate, sunt în căutarea luminii, a iubirii şi bunăstării lumii. 

Toate acestea sunt adevărate, dar nu suficiente Într-adevăr, creştinul este 
dator să discearnă ceea ce este sau nu compatibil cu cuvântul lui Dumnezeu, 
cu credința Bisericii. Orice carte New Age propune afirmaţii care, de la reîncar- 
nare la gândirea pozitivă, au nevoie să fie examinate. Nu poți să te încredințezi, 
cum spune sfântul Paul, „oricărui vânt al învățăturii” (Ef4,14). Criteriul prin 
excelență va fi raportarea la Isus: la Isus istoric, deci întrupat, la Isus înviat, 
deci viu. Atitudinea pe care suntem datori să o avem va fi marcată de calm, 
de dialog, dar şi de fermitate. 

După ce am încercat să prezentăm, sintetic, mişcarea New Age, vom încerca 
să vedem ce fel de evaluare îi putem face. 

Refuzul absolut al oricărui adevăr sau sistem doctrinar precis şi relativ face 
din New Age doar o vagă spiritualitate, o credință evazivă care se reduce la o 
mistificare exaltantă a „eu”-lui. Pentru New Age, Dumnezeu nu este considerat 
o Persoană, nici un Tată iubitor, ci o „energie impersonală” care trebuie cap- 
tată. Nu este nici Revelaţie, nici cuvânt adresat omului. Mântuirea s-ar rea- 
liza printr-o învățătură şi printr-o inițiere. Însuşi chipul lui Isus Cristos este 
profund deformat: New Age vorbeşte despre un principiu interior pe care îl 
numeşte Cristos, dar el nu este Isus din Evanghelii şi Crez, şi aici mulţi se 
pot înşela. Mai precis, Cristos coincide cu scânteia interioară divină care trebuie 
redescoperită şi cultivată. Această scânteie este de aceeaşi natură divină a 
Unității ultime a universului şi constituie „Cristosul cosmic”. Scânteia cosmică 

„Cristos” este cea care însuflețeşte fiecare om şi care însuflețeşte şi fiecare 
părticică din Univers — acesta este Cristos pentru New Age; Isus din Evan- 
ghelii rămâne un simplu om De asemenea, Duhul Sfânt nu este altceva decât 
un „fluid” răspândit în univers şi ale cărui energii este bine să le captăm pentru 
a ne reface sănătatea. Acest Duh în nici un caz nu a vorbit prin profeţi, chiar 
dacă New Age recurge la multiple forme de vizionarism. 

Dumnezeu nu coincide cu lumea: El nu este sufletul imanent al acesteia. 
Lumea nu a ieşit din Dumnezeu prin emanaţie, în afara voinţei lui libere. Este 
la fel de greşit să spui că Dumnezeu coincide cu omul (sau invers); este ade- 
vărat, Dumnezeu locuieşte în om, dar aceasta nu-l împiedică să rămână distinct 
de om, ca creator, mântuitor, sfințitor al omului. Între Dumnezeu şi om există 
o relaţie de alteritate; ambii sunt liberi, parteneri în iubire, fără fuziune sau 
confuzie. 

New Age consideră că omul este bun: este de la sine înclinat spre bine. Omul 
îşi este suficient sieşi, se autosusține; nu are nevoie nici de revelaţie, nici de 
răscumpărare. 

Creştinismul nu spune aşa: omul este bun în sine, însă este rănit şi are nevoie 
de răscumpărare. Omul nu poate face nimic fără har; „Dumnezeu lucrează 
în noi şi voirea, şi făptuirea” (Fil 2,13). Omul nu este fără păcat, nici nu este 
incapabil de a păcătui; este liber, dar nu poate face nimic fără ajutor de sus. 
De asemenea, omul nu poate fi deasupra oricărei legi. Nici o rețetă ezoterică 
de mântuire, nici un fascicul de concentrare psihică, nici un efort comunitar 
de milioane de conştiinţe nu-l pot salva pe om. Singura noastră cale de mântuire 
este Isus Cristos, care a venit pentru noi, oamenii, şi pentru a noastră mântuire, 
şi a intrat în istoria noastră. 

În efortul de a depăşi orice formă de dualism între Creator şi creatură, între 
Dumnezeu şi om, New Age se pune într-o gravă contradicție cu credința creş- 
tină: respinge câteva adevăruri esenţiale, ca transcendenţa şi caracterul per- 
sonal al lui Dumnezeu şi distincţia sa de lume. Acestei concepții depersonali- 
zate, atât a lui Dumnezeu, cât şi a omului, îi răspunde scrisoarea Orationis 
formas a Congregaţiei pentru Doctrina Credinței, spunând: 


Rugăciunea creştină este mereu determinată de structura credinţei creştine, în 
care străluceşte adevărul însuşi despre Dumnezeu şi despre creatură. De aceea, 
se configurează, vorbind strict, ca un dialog personal, intim şi profund, între Dum- 
nezeu şi om (...) Se sustrage tehnicilor impersonale sau fixate asupra eu-lui, capabile 
să producă automatisme în care cel ce se roagă rămâne prizonierul unui spiritualism 
intimist, incapabil de o deschidere liberă spre Dumnezeul transcendent (...) O rugă- 
ciune creştină este în mod esenţial întâlnirea a două libertăţi, cea infinită a lui 
Dumnezeu şi cea finită a omului”. 


CONGREGAȚIA PENTRU DOCTRINA CREDINȚEI, Scrisoarea Orationis formas, adresată episcopilor 
Bisericii Catolice: câteva aspecte despre meditaţia creştină (15.10.1989): EnchVat 11, 2683. 

Multe ar mai fi de precizat în legătură cu aspectele incompatibile dintre 
credințele New Age cu convingerile creştine: despre păcat, rugăciune, medi- 
tație, modul cum este combătută Biserica. Mai amintim despre credința cu 
privire la speranța în înviere, care şi ea este substituită de credinţa în reîncar- 
nare, care este pentru mulți dintre aderenţii New Age, ba chiar pentru unii 
ce se consideră creştini, un motiv de siguranţă şi seninătate: aceasta „garan- 
tează” o purificare progresivă ce duce la o eliberare totală a „eu”-lui profund. 
Este limpede că aceasta este absolut inconciliabilă cu credința creştină, care 
aşază pe învierea lui Cristos Răscumpărătorul toată speranța sa. 

Toate aceste aprecieri de până aici ar putea fi înțelese ca o perspectivă cato- 
lică. În cazul Bisericii Ortodoxe, situația este în linii mari aceeaşi, ba chiar mai 
aspră. Sintetizând, Biserica Ortodoxă are o poziţie tranşantă în dialogul cu 
aceste noi forme de religiozitate (şi nu numai). „Regula de aur”, se pare, a 
fost formulată de sfântul Teofan Zăvorâtul: „În afară de Biserica Ortodoxă 
nu este adevăr”" După această „infailibilă premisă”, în discursul care ur- 
mează, New Age nu este decât o alternativă prin care Diavolul vrea să sub- 
stituie învăţătura propovăduită de Fiul lui Dumnezeu. 

În concluzie, fiecare priveşte acest fenomen în funcţie de bagajul cultural 
pe care îl are şi îl evaluează după dramul de credință pe care o crede. Că 
această mişcare comportă şi aspecte pozitive, am subliniat deja; dar nu este 
suficient. În ansamblu, începând cu concepția însăşi despre Dumnezeu şi până 
la practica rugăciunii (în care omul străluceşte în toată demnitatea sa), New 
Age se situează complet în afara mesajului creştin. Aşadar, New Age şi creşti- 
nismul nu se pot împăca 

Modul cum ne raportăm la New Age comportă un dublu risc: pe de o parte, 
să exagerăm efectele negative ce le conţine, să-i atribuim caracteristici ale socie- 
tății contemporane, dar care nu-i aparțin; pe de altă parte, există riscul de 
a considera că nimic nu se interpune între credința creştină şi New Age, că 
putem fi creştini şi adepți New Age în acelaşi timp. 

New Age este o mare provocare, o provocare de a răspunde, din interiorul 
creştinismului, la aşteptările omului contemporan. Este o provocare de a redes- 
coperi şi a valoriza creştinismul, din interior, recuperând întreg patrimoniul 
spiritual. A redescoperi înseamnă (şi) a-i repropune omului de astăzi experiența 
lui Dumnezeu, fără a confunda spiritualul cu emoționalul, a redescoperi acele 
simboluri care vorbesc omului şi îi revelează misterul lui Dumnezeu întrupat; 
numai după aceea va fi capabil să dea răspunsuri „exacte” semnelor timpului, 
adică singurul răspuns capabil să dea un sens existenței şi speranței noastre: 
Cristos Domnul. 


10 TEOFAN ZĂVORÂTUL, Tâlcuiri din Sfânta Scriptură pentru fiecare zi din an, Sofia, Bucureşti 
1999, 44. 

2. Martorii lui Iehova 


Martorii lui lehova constituie mişcarea cea mai răspândită şi cea mai 
reprezentativă pentru grupările desprinse din trunchiul iudeo-creştin. Aceştia 
susțin că lumea este rea în esența sa; afirmă că sunt singurii deținători ai 
adevărului şi că oricare organizaţie umană, în afară de a lor, este sortită nimi- 
cirii care nu poate întârzia mult. Refuză să servească Statul întrucât, după 
părerea lor, orice stat este manipulat de Satana. Refuză categoric să constituie 
o biserică şi să fie consideraţi ca atare; aşadar, din punct de vedere sociologic, 
pot fi consideraţi o sectă în sensul strict al cuvântului, pe cât de radicală, pe 
atât de „agresivă”. 

Martorii lui Iehova „găsesc” în Biblie toate cuvintele doctrinei lor, dar o 
recunosc: Biblia nu este de ajuns. Pentru a înțelege, este necesar ajutorul oame- 
nilor care s-au încredințat lui Iehova ca instrumente voluntare şi au primit 
Spiritul său. Purtătoare a acestui Spirit este revista Turnul de veghe, deoarece 
Iehova, prin acest organism, face să ajungă continuu la poporul său directivele 
şi sfaturile biblice. 

Pentru a fi acceptat şi asimilat ca membru al acestei grupări, trebuie să îți 
declari adeziunea față de ansamblul adevărurilor biblice şi, desigur, față de 
credințele bazate pe Sfânta Scriptură care le sunt specifice. Marea întrebare 
ce se pune umanităţii este aceea a legitimității dominaţiei lui Iehova. Din cauza 
acestei întrebări, el a permis prezenţa răului de-a lungul unei perioade destul 
de îndelungate (cf. Ez 25,17). Isus Cristos a avut o existență preumană şi este 
subordonat Tatălui (cf. In 14,28). Există astăzi un „sclav” fidel şi avizat pe 
pământ, căruia i s-au încredinţat toate interesele terestre ale lui Isus”; acest 
sclav este reprezentat de Colegiul Central al Martorilor lui Iehova. In 1914, 
vremurile păgânilor şi ale naţiunilor s-au încheiat: Impărăţia lui Dumnezeu 
a fost restabilită în ceruri, iar prezența anunţată a lui Isus a început. Doar 
144.000 de creştini vor primi răsplata cerească. Armaghedonul, adică bătălia 
marii zile a lui Dumnezeu Atotputernicul, este aproape. Acest război va fi urmat 
de domnia milenară a lui Cristos care va readuce Paradisul pe pământ. Primii 
ce se vor bucura de aceasta vor fi membrii actualei „mari mulțimi” a „celorlalți 
miei” ai lui Isus Cristos". 

Pentru a se mântui, spun martorii lui lehova, este necesar ca omul să cu- 
noască şi să onoreze adevăratul nume al lui Dumnezeu, care ar fi Iehova. Se 
naşte de aici o critică foarte dură la adresa clerului care ar fi ținut ascuns 
poporului, secole de-a rândul, numele autentic al Creatorului. Critica este, 
în realitate, de-a dreptul nejustificată, deoarece în manuscrisele mai antice 
ale Bibliei numele ebraic al lui Dumnezeu era reprodus doar cu consoanele 
YHVH; nu se poate şti cu siguranță cum era pronunţat, dar majoritatea 
specialiştilor susțin că pronunția ar fi fost Yahwéh, şi nu lehovah sau Iehova. 


1 Cf. Turnul de veghe (1.04.1986), 9-13. 

După părerea lor, doctrina trinitară este absurdă, nebiblică, păgână: o 
invenție a lui Satana. La origine, Cristos este prima şi unica „creatură” directă 
a lui Dumnezeu; el era la origine arhanghelul Mihail. Pentru a-i răscumpăra 
pe oameni de păcatul originar, el a trebuit să devină om şi să moară pe „lemn” 
(nu pe cruce). Ca răspuns şi recompensă, Dumnezeu l-a înviat şi l-a făcut 
co-părtaş la guvernare, oferindu-i din nou corpul spiritual pe care îl avea şi 
mai înainte. 

Iehoviştii nu cred în nemurirea sufletului; în mod substanţial, omul nu se 
deosebeşte de animale. Orice om, afirmă ei, nu are un suflet, ci esteun suflet, 
la fel cum sunt suflete şi animalele (ființe animate). De aici urmează adoptarea 
condiționalismului de origine adventistă, după care, la moarte omul intră 
într-un somn, sau dispare temporar, până la înviere (care este, în realitate, 
o nouă creaţie, din moment ce nimic nu a supraviețuit), înviere de la care cei 
răi sunt excluşi. 

În planul iniţial, Iehova ar fi dorit ca oamenii să stăpânească pământul 
pentru totdeauna. Un înger rău, plin de invidie, a conceput ideea ca şi el să 
stăpânească asemenea lui Dumnezeu şi a încercat să-şi supună oamenii prin 
minciună. Noţiunea imortalităţii sufletului este, după Martorii lui Iehova, 
minciuna de care îngerul rău s-a servit pentru a-i păcăli pe Adam şi Eva. De 
aici a luat naştere căderea primilor oameni, condamnaţi la moarte prin stingere 
totală (fără speranță pentru ei de înviere) şi marea opoziție între Satana şi 
Dumnezeu, cine va stăpâni peste om şi lume. 

Cât priveşte destinul omului, planul lui Iehova distinge în mod riguros două 
categorii: „cei unşi”, în număr fix de 144.000, şi „alte oi”. Doar cei unşi sunt 
destinați să domnească în cer cu Iehova şi cu Isus Cristos; celelalte oi nu vor 
ajunge niciodată în cer, dar vor trăi pentru totdeauna pe un pământ paradisiac. 
Deoarece numărul celor ungi este limitat, nu toți Martorii lui Iehova sunt ungi, 
ci doar o mică parte: cei care se simt astfel datorită unei voci interioare; a te 
declara uns fără să fii cu adevărat este considerat un păcat foarte grav. Acesta 
este motivul pentru care majoritatea Martorilor lui Iehova sunt foarte scrupu- 
loşi în a-şi împlini misiunea. 

Membrii acestei mişcări cred că pe acest pământ vor rămâne până la sfârşitul 
lumii „un rest din cei unşi” pentru a le conduce pe celelalte oi la mântuire. Cei 
unşi au o dată fixă pentru soarta lor, anul 1918, anul în care Isus, prezent pe 
pământ în mod invizibil din 1914 — după patru ani în care a purificat mişcarea 
pentru a fi demnă de destinul său —, a intrat în glorie în templul său din cer 
şi i-a luat cu sine, înviindu-i şi dându-le un corp spiritual, pe cei din 
144.000 care au murit înainte de 1918. Din acel moment, toți cei ungi care mor 
sunt dotați imediat cu un corp spiritual şi merg să se alăture tovarăşilor lor 
din cer”. 


12 Cf. W. BARTZ, Le sette oggi, Queriniana, Brescia 1976, 103-105. 

Prezența Martorilor lui Iehova în România datează de peste 90 de ani. 
În anul 1911, K. Szabó şi J. Kiss, doi studenți în Biblie, cum se numeau pe 
atunci Martorii lui lehova, s-au întors din SUA în țară; s-au stabilit la Târgu 
Mureş şi au început imediat să predice vestea cea bună din Biblie. În 1920, 
I. B. Sima a fost trimis din America în România, pentru a înființa o organi- 
zaţie. Neobţinând aprobare din partea Statului Român, a organizat totuşi la 
Cluj o casă editorială, numită Viaţa. Observând că, sub masca religioasă, coreli- 
gionarii săi tind la anarhie, părăseşte gruparea; conducerea a fost preluată 
de câțiva unguri care au răspândit ideile lui C. T. Russel prin intermediul 
revistei Turnul de veghe şi alte broşuri, fără însă a indica autorul, data publi- 
cării sau editura. Până în anul 1989, au suferit diferite persecuții din partea 
autorităților, urmând ca, în anul 1990, să fie recunoscuţi în mod legal sub 
denumirea de „Organizaţia Religioasă Martorii lui Iehova”. 

Cu toate contradicţiile flagrante şi absurdităţile pe care oricine le poate 
constata cu uşurinţă, martorii lui Iehova au cunoscut de la început un succes 
extraordinar şi câştigă în continuare noi adepți. În 1992, când încă nu se 
cunoştea numărul exact din fostele țări comuniste, mişcarea totaliza peste 
11 milioane de membri, dintre care peste 4,5 milioane propovăduitori, restul 
simpatizanți pe cale de devenire. 

În pofida rezervelor pe care trebuie să le avem, este necesar a considera 
pozitiv faptul că Martorii lui Iehova înțeleg istoria lumii ca istorie a mântuirii. 
Demne de tot respectul sunt curajul credinţei lor şi fidelitatea față de propriile 
convingeri religioase, eroic demonstrate în persecuții brutale; de apreciat este 
şi zelul personal în predicare. Şi totuşi, nu e posibil, chiar cu multă bunăvoință, 
să se realizeze cu ei un adevărat dialog, chiar şi numai pe baza Bibliei. Ei 
citesc Sfânta Scriptură cu o arbitrarietate ieşită din comun; nu fac distincţie 
între Vechiul şi Noul Testament, nu țin cont de genurile literare ale cărților 
biblice, un fragment este pus alături de altul foarte uşor, fără nici o distincţie, 
sunt făcute paralele în mod întâmplător. Toţi drepții din Sfânta Scriptură devin 
imagine prefigurativă a membrilor mişcării lor, în timp ce figurile negative 
îşi au corespondența în practicanţii altor religii şi culte. Această arbitrarietate 
este cauza principală a marilor greşeli cu privire la Dumnezeu, om, lume; cauză 
a erorilor cu privire la Cristos şi Biserică, cu privire la realităţile de pe urmă. 

Abuzul înfricoşător în interpretarea Sfintei Scripturi îi conduce pe Martorii 
lui Iehova în grave erori, în polemică nechibzuită şi iresponsabilă contra 
Bisericilor creştine (în special celei Catolice, pe care o identifică cu femeia 
desfrânată din Ap 17), în poziţia lor substanţial negativă în confruntările cu 
Statul şi pasivitatea cu privire la viața economică. Motivația tuturor acestor 
atitudini este că „aici Diavolul este demonul invizibil”. 

Pentru un iehovist, prin faptul că a renunțat să mai judece singur şi, mai 
ales, din cauza izolării sale sociale şi a renunţării la alte informații decât cele 
oferite de publicațiile mişcării, ieşirea din lumea sa imaginară şi din mişcare 

este deosebit de greu de realizat. Un dialog, o discuţie este cu neputinţă de 
purtat. El ştie un singur lucru: el posedă adevărul şi toți ceilalți sunt în 
greşeală. Foarte rar se întâmplă ca un iehovist să fie cuprins de îndoială în 
fața contradicțiilor, şi în cazul acesta, părăsirea mişcării şi reintegrarea în viața 
socială este destul de grea. 

Chiar dacă unii ar putea fi extrem de contrariaţi de învățăturile propuse 
de membrii acestei mişcări, fără nici o exagerare, total contrare învățăturii 
catolice (de la învățătura despre Dumnezeu până la concepția despre om), 
totuşi, Biserica Catolică îi invită pe credincioşii săi să persevereze în speranța 
unităţii Bisericii. Conciliul al II-lea din Vatican remarcă faptul că sunt unii 
care, deşi recunosc autoritatea Bibliei, 


gândesc diferit față de noi şi unii față de alţii despre relaţia dintre Scriptură şi 
Biserică, unde, conform credinței catolice, magisteriul deține un loc deosebit în 
explicarea şi predicarea cuvântului scris al lui Dumnezeu. Cu toate acestea, Sfânta 
Scriptură constituie în cadrul dialogului un instrument de mare valoare în mâna 
puternică a lui Dumnezeu pentru a ajunge la acea unitate pe care Mântuitorul o 
oferă tuturor oamenilor (UR 1). 


Deoarece au o atitudine aparte față de Sfânta Scriptură, cele menționate 
mai sus sunt mai greu de pus în practică în dialogul cu Martorii lui Iehova, 
de aceea, Conciliul este conştient că unitatea Bisericii în Cristos depăşeşte 
capacitățile omului şi îşi pune toată speranţa în rugăciunea lui Isus pentru 
Biserica sa (cf. In 17); iar „speranța nu înşală, pentru că iubirea lui Dumnezeu 
s-a revărsat în inimile noastre prin Duhul Sfânt care ne-a fost dăruit” (Rom 
5,5). 


A nu lua în serios noile mişcări religioase înseamnă a nu avea simțul reali- 
tăţii; a le batjocori este păcat; a le înțelege şi a nu rămâne surzi la apelurile 
pe care ni le fac înseamnă ecumenism; a le vesti în credinţă şi dragoste evan- 
ghelia este caritate frățească. 

În linii mari, cercetătorii care studiază fenomenul acestor mişcări religioase 
se situează pe două poziţii în atitudinea pe care o au față de aceste noi forme 
de religiozitate: unii consideră că noile mişcări religioase au, din punct de 
vedere social, un rol benefic de agenţi creatori; ele constituie o comunitate de 
iubire, aduc speranţă, fraternitate şi siguranţă când nici un alt organism nu 
reuşeşte să o facă. Cealaltă poziție este la polul opus: noile mişcări religioase 
sunt considerate, din punct de vedere religios, cel mai mare flagel adus de 
epoca modernă, iar atitudinea care se naşte de aici este de intoleranță radi- 
cală, refuzul oricărui dialog cu membrii lor. Nu putem fi de acord cu nici una 
dintre aceste poziții, amândouă radicale; a indica o cale de mijloc este poate 

la îndemâna oricui şi, poate de aceea, nefiind argumentată, prea puţini reuşesc 
să şi-o însuşească. 

Biserica Catolică încurajează dialogul cu aceste noi forme de religiozitate — 
considerându-le semne ale timpului — în vederea cunoaşterii şi a îmbogăţirii 
reciproce, urmând adevărul şi respectând libertatea. Cunoaşterea duce la dialog, 
dar cunoaşterea implică responsabilitate; dialogul face parte din misiunea noii 
evanghelizări. Este o obligație pentru Biserică, deci şi pentru cea locală, să 
ducă în întregime lumina ce se revarsă din misterul lui Cristos la cei care se 
bucură doar de o rază a ei; „ea îl vesteşte şi este obligată să-l vestească necon- 
tenit pe Cristos care este «calea, adevărul şi viața» (In 14,6), în care oamenii 
găsesc plinătatea vieţii religioase şi în care Dumnezeu a împăcat cu sine totul” 
(NA 2). 

Atitudinea cvasigenerală pe are noi o avem față de noile mişcări religioase 
este aceea de respingere totală, iar în cele mai multe cazuri, atitudinea de 
respingere este însoțită şi de o ignoranță totală cu privire la mesajul lor. Deoa- 
rece modul cum se pune problema la noi după anul 1989 nu ne mai permite 
să fim pasivi, să ne considerăm „pregătiți” să dăm piept cu aceşti „misionari 
convinşi”, considerăm că este important a ne informa cu privire la doctrina 
pe care aceste mişcări o prezintă, să ştim cât mai multe despre ele nu atât pentru 
a şti ce să criticăm, ci pentru a vedea „elementele de adevăr şi de sfințenie” 
(LG 8) pe care le comportă, să vedem ceea ce ne uneşte, şi nu ceea ce ne des- 
parte. De altfel, Biserica este convinsă că dialogul şi contactul cu „fraţii des- 
părțiți” poate fi un izvor de îmbogăţire reciprocă şi o cale mai sigură spre reali- 
zarea unității dorite de Cristos. 

„Unitate Unitate” — această dorință exprimată din mii de inimi cu ocazia 
vizitei Sfântului Părinte în România, avem convingerea că nu s-a stins în 
inimile credincioşilor. Chiar dacă astăzi nu o mai strigă nimeni, ea continuă 
să persiste în inima fiecărui credincios, în truda credinței pe care o trăieşte. 
Biserica Catolică şi credincioşii săi sunt invitați să persevereze în speranța 
unităţii, implicându-se fiecare în mod activ în promovarea ei, deoarece identi- 
tatea profundă a Bisericii este darul unităţii lui Dumnezeu în trei persoane, 
darul irevocabil pentru fidelitatea radicală a lui Dumnezeu, unitate în esență 
şi pluralitate de persoane. Aceasta trebuie să fie şi Biserica lui Cristos: una 
în credință, chiar dacă într-o pluralitate de tradiţii. Biserica este chemată să 
fie semn de ecumenism pentru întreaga omenire, şi „aproape toți, deşi în mod 
diferit, aspiră la Biserica lui Dumnezeu, una şi vizibilă, care să fie cu adevărat 
trimisă către lumea întreagă, pentru ca lumea să se întoarcă la evanghelie, 
şi astfel, să fie mântuită spre slava lui Dumnezeu”(UR 1). 

Fiind spirit întrupat, omul nu reuşeşte să perceapă întotdeauna interpelarea 
care vine din partea lui Dumnezeu în adevărata sa semnificaţie; iar atunci 
când factorul social ajunge să ia locul instanţei transcendente, întrucât este 
deschis ontic spre Dumnezeu, omul încearcă să recupereze ceea ce, cu sau fără 

voia sa, a uitat, şi apar astfel noi forme de relaţie cu transcendentul, noi forme 
de religiozitate. Deoarece epoca modernă este marcată de această tendinţă, 
mutaţiile sociale fiind şi ele o cauză importantă, ea comportă şi o înmulțire 
crescândă a noilor modalități de a trăi experiența religioasă. Omul devine vul- 
nerabil în momentul când, adâncindu-se în lumea empirică, nu face tot atâția 
paşi şi în transcendență; devine vulnerabil dacă nu face în efortul spre îndum- 
nezeire tot atâția paşi cât face spre a răspunde nevoilor umanităţii sale de 
ființă ce-şi caută fericirea în lume. Omul este o relație care se configurează 
potenţial cu Dumnezeu sau împotriva lui, în funcție de orientarea vieții sale. 
Imaginea omului asupra divinității îi dă măsura propriei sale imagini; imagi- 
narul omului răsfrânt asupra lui Dumnezeu are profunde repercusiuni asupra 
vieții personale şi asupra înțelesurilor pe care le capătă mersul ființei umane 
prin lume spre o altă lume. 

În contextul nostru, după perioada comunistă, există riscul de a nu mai găsi 
drumul ce trebuie parcurs: autentica relaţie cu Cristos Domnul. Biserica 
Catolică, calea prin care omul se poate realiza ca spirit întrupat participând 
eternitatea, este conştientă că, în peregrinarea ei spre gloria la care va fi înăl- 
tată, este însoțită de aceste forme de relaţie ale omului cu Dumnezeu, şi nu 
poate rămâne indiferentă în fața provocărilor pe care le reprezintă pentru 
membrii ei. Departe de a fi pasivi, este mai util să ne apropiem de ele în spirit 
de înțelegere şi în dorința de a ne cunoaşte reciproc, pentru a putea susține 
astfel un dialog constructiv, neuitând că, oricât de greu ne este să le înțelegem, 
acestea sunt, toate, moduri de a-l căuta pe Dumnezeu, pe care poate l-am uitat, 
dar nu putem trăi fără el, pe care uneori îl neglijăm, însă de care nu putem 
face abstracţie Dacă societatea noastră trece astăzi printr-o perioadă de criză, 
aceasta este şi un efect al deficienţelor pe care le avem în trăirea experienței 
religioase. Doar în baza revelaţiei misterului divin, înțeleasă în toată densi- 
tatea sa antropologică, vom putea reflecta asupra unei fecundări profunde a 
persoanei umane. 

„Misterul omului nu va putea fi înțeles decât în misterul lui Cristos” (GS 
22) — aceasta este marea afirmație antropologică a Bisericii lui Cristos pentru 
omul celui de-al treilea mileniu de creştinism. Se prea poate că noul mileniu 
va aduce multe, dar dacă nu va înregistra şi o luare de conştiinţă a vocației 
omului la viața harului eclezial, viață cristoformă, atunci cuvântul „om” nu 
va mai merita să fie rostit sau scris, iar antropologia se va transforma într-o 
înşiruire de cuvinte fără substanță. 


